CELEX: 32018H1149
Language: mt
Date: 2018-08-10 00:00:00
Title: Rakkomandazzjoni tal-Kummissjoni (UE) 2018/1149 tal-10 ta' Awwissu 2018 dwar linji gwida mhux vinkolanti għall-identifikazzjoni ta' żoni affettwati minn kunflitti u żoni ta' riskju għoli u riskji oħra tal-katina tal-provvista skont ir-Regolament (UE) 2017/821 tal-Parlament Ewropew u tal-Kunsill

17.8.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 208/94
            
         
      RAKKOMANDAZZJONI TAL-KUMMISSJONI (UE) 2018/1149
      tal-10 ta' Awwissu 2018
      dwar linji gwida mhux vinkolanti għall-identifikazzjoni ta' żoni affettwati minn kunflitti u żoni ta' riskju għoli u riskji oħra tal-katina tal-provvista skont ir-Regolament (UE) 2017/821 tal-Parlament Ewropew u tal-Kunsill
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 292 tiegħu
      Billi:
      
                  (1)
               
               
                  Ir-riżorsi minerali naturali għandhom potenzjal kbir għall-iżvilupp iżda jistgħu jikkawżaw tilwim f'żoni affettwati minn kunflitti jew ta' riskju għoli, fejn id-dħul minnhom jalimenta t-tifqigħ jew il-kontinwazzjoni ta' kunflitti vjolenti, u dan jista' jdgħajjef l-isforzi lejn l-iżvilupp, il-governanza tajba u l-istat tad-dritt. F'dawn iż-żoni, huwa kruċjali li tinkiser ir-rabta bejn il-kunflitt u l-isfruttament illegali tal-minerali sabiex jiġu garantiti l-paċi, l-iżvilupp u l-istabbiltà.
               
            
                  (2)
               
               
                  Biex jindirizza dan it-tħassib, ir-Regolament (UE) 2017/821 tal-Parlament Ewropew u tal-Kunsill (1) jistabbilixxi obbligi tad-diliġenza dovuta tal-katina tal-provvista għall-importaturi tal-Unjoni ta' landa, tantalu u tungstenu, il-minerali tagħhom, u deheb li joriġinaw minn żoni affettwati minn kunflitti u ta' riskju għoli; li se japplikaw mill-1 ta' Jannar 2021 (minn hawn 'il quddiem ir-“Regolament”)
               
            
                  (3)
               
               
                  Iż-żoni affettwati minn kunflitti u ż-żoni ta' riskju għoli għall-finijiet ta' dan ir-Regolament huma ddefiniti bħala żoni fi stat ta' kunflitt armat jew żoni fraġli wara l-kunflitt kif ukoll żoni b'governanza u sigurtà dgħajfa jew ineżistenti, bħalma huma stati falluti, u l-ksur mifrux u sistematiku tad-dritt internazzjonali, inklużi abbużi tad-drittijiet tal-bniedem;
               
            
                  (4)
               
               
                  L-Artikolu 14(1) ta' dan ir-Regolament jistabbilixxi li sabiex tinħoloq ċarezza u ċertezza u konsistenza fost il-prattiki tal-operaturi ekonomiċi, b'mod partikolari l-SMEs, il-Kummissjoni trid, f'konsultazzjoni mas-Servizz Ewropew għall-Azzjoni Esterna u mal-OECD, tipprepara linji gwida mhux vinkolanti għall-operaturi ekonomiċi, fejn tispjega l-aħjar mod kif jiġu applikati l-kriterji għall-identifikazzjoni ta' żoni affettwati minn kunflitti u żoni ta' riskju għoli.
               
            
                  (5)
               
               
                  Dan l-Artikolu jistabbilixxi wkoll li dawn il-Linji Gwida jridu jkunu bbażati fuq id-definizzjoni ta' żoni affettwati minn kunflitti u żoni ta' riskju għoli kif stipulata fir-Regolament u jridu jqisu l-Gwida tal-OECD dwar id-Diliġenza Dovuta f'dan il-qasam, inklużi riskji oħra tal-katina tal-provvista li jiskattaw senjalazzjonijiet ta' allarm (“red flags”) kif definiti fis-supplimenti rilevanti ta' din il-Gwida.
               
            
                  (6)
               
               
                  Jenħtieġ li dawn il-linji gwida, sabiex ikunu effettivi, jistabbilixxu l-kunċett ġenerali tad-diliġenza dovuta tal-katina tal-provvista ta' minerali u metalli assoċjati ma' żoni affettwati minn kunflitti u żoni ta' riskju għoli u l-passi li jenħtieġ li jieħdu l-kumpaniji biex jidentifikaw u jindirizzaw ir-riskji f'dan ir-rigward relatati mal-provenzjenza ta' landa, tantalu, tungstenu u deheb.
               
            
                  (7)
               
               
                  Jenħtieġ li wieħed ifakkar li r-rekwiżiti tar-Regolament għall-importaturi tal-Unjoni ma jirrigwardawx biss metalli u minerali li joriġinaw minn żoni affettwati minn kunflitti u ta' riskju għoli, iżda wkoll riskji assoċjati tul il-katina upstream fir-rigward tan-negozjar, l-immaniġġar u l-esportazzjoni.
               
            
                  (8)
               
               
                  Jenħtieġ li dawn il-Linji Gwida jispjegaw ukoll il-prinċipji ewlenin tal-identifikazzjoni ta' żoni affettwati minn kunflitti u żoni ta' riskju għoli bil-għan speċifiku li jimplimentaw ir-Regolament, filwaqt li d-definizzjoni u l-ispjegazzjoni ta' żoni bħal dawn huma mingħajr preġudizzju għall-pożizzjoni tal-Unjoni dwar x'jista' jikkostitwixxi żoni affettwati minn kunflitti u żoni ta' riskju għoli barra mill-kuntest ta' dak ir-Regolament.
               
            
                  (9)
               
               
                  Referenza għal informazzjoni minn sorsi miftuħa li jistgħu jużaw operaturi ekonomiċi biex jidentifikaw żoni affettwati minn kunflitti u żoni ta'riskju għoli jenħtieġ li tkun parti ċentrali ta' dawn il-Linji Gwida, filwaqt li ta' min wieħed ifakkar li s-sorsi rilevanti huma aġġornati b'perjodiċità differenti u għandhom ikunu komplementati minn sorsi oħrajn kif xieraq.
               
            
                  (10)
               
               
                  Jenħtieġ li ktajjen ta' provvista oħrajn li jiskattaw allarmi indirizzati minn dawn il-Linji Gwida ikunu jirrigwardaw il-lokazzjoni, il-fornituri u ċ-ċirkostanzi mhux tas-soltu tal-operazzjonijiet tan-negozjar u li jkunu bbażati fuq ix-xogħol tal-OECD f'dan il-qasam.
               
            
                  (11)
               
               
                  L-Artikolu 14(2) tar-Regolament jistabbilixxi li l-Kummissjoni trid issejjaħ esperti esterni li se jipprovdu lista indikattiva, mhux eżawrjenti u aġġornata regolarment ta' żoni affettwati minn kunflitti u żoni ta' riskju għoli. Din il-lista li ġejja trid tkun ibbażata fuq l-analiżi tal-esperti esterni ta' dawn il-Linji Gwida u informazzjoni eżistenti oħra minn, fost l-oħrajn, akkademiċi u skemi ta' diliġenza dovuta tal-katina tal-provvista.
               
            
                  (12)
               
               
                  Dawn il-Linji Gwida ma humiex vinkolanti u l-importaturi tal-Unjoni jżommu r-responsabbiltà tagħhom li jikkonformaw mal-obbligi ta'diliġenza dovuta skont ir-Regolament, filwaqt li s-servizzi tal-Kummissjoni jiżguraw li dawn il-Linji Gwida jibqgħu rilevanti maż-żmien,
               
            ADOTTAT DIN IR-RAKKOMANDAZZJONI:
      
                  1.
               
               
                  Jenħtieġ li l-importaturi tal-Unjoni li għandhom obbligi skont ir-Regolament (UE) 2017/821 isegwu l-linji gwida mhux vinkolanti previsti fl-Anness ta' din ir-Rakkomandazzjoni. Is-segwitu ta' dawn il-Linji Gwida se jgħinhom jidentifikaw żoni affettwati minn kunflitti u żoni ta' riskju għoli u allarmi biex jissodisfaw ir-rekwiżiti ta' dak ir-Regolament kif suppost meta dawn japplikaw mill-1 ta' Jannar 2021. Il-linji gwida jistgħu jiġu segwiti wkoll minn entitajiet oħrajn li japplikaw id-diliġenza dovuta għall-katina tal-provvista minerali tagħhom.
               
            
                  2.
               
               
                  Din ir-Rakkomandazzjoni se tiġi ppubblikata f'Il-Ġurnal Uffiċjali tal-Unjoni Ewropea.
               
            
         Magħmul fi Brussell, l-10 ta' Awwissu 2018.
         
            
               Għall-Kummissjoni
            
            Cecilia MALMSTRÖM
            
               Membru tal-Kummissjoni
            
         
      
      
         (1)  Ir-Regolament (UE) 2017/821 tal-Parlament Ewropew u tal-Kunsill tas-17 ta' Mejju 2017 li jistabbilixxi obbligi tad-diliġenza dovuta tal-katina tal-provvista għall-importaturi tal-Unjoni ta' landa, tantalu u tungstenu, il-minerali tagħhom, u deheb li joriġinaw minn żoni affettwati minn kunflitti u ta' riskju għoli (ĠU L 130, 19.5.2017, p. 1).
   
   
      
         ANNESS
         1.   GĦAN TA' DAWN IL-LINJI GWIDA
         
         Ir-Regolament (UE) 2017/821 (minn hawn 'il quddiem “ir-Regolament”) daħal fis-seħħ fit-8 ta' Ġunju 2017 u japplika għal importaturi tal-Unjoni (1) (jinkludi iżda mhux limitat għal funderiji u raffineriji) mill-1 ta' Jannar 2021. Kif stipulat fl-ewwel Artikolu tiegħu, ir-Regolament huwa mfassal biex jipprovdi trasparenza u ċertezza fir-rigward ta' prattiki ta' provenjenza tal-importaturi tal-Unjoni li jkollhom is-sors ta' provenjenza tagħhom minn żoni affettwati minn kunflitti u żoni ta' riskju għoli.
         Skont l-Artikolu 14(1) tar-Regolament, il-Kummissjoni Ewropea għandha l-kompitu li tħejji linji gwida mhux vinkolanti fil-forma ta' manwal għall-atturi ekonomiċi, li jispjega kif l-aħjar li jiġu applikati l-kriterji għall-identifikazzjoni ta' żoni affettwati minn kunflitti u żoni ta' riskju għoli. Dan l-Artikolu jistabbilixxi wkoll li l-linji gwida jridu jqisu l-Gwida OECD dwar id-Diliġenza Dovuta (2) f'dan il-qasam, inklużi riskji oħrajn tal-katina tal-provvista li jiskattaw l-hekk imsejħa “senjalazzjonijiet ta' allarm”, kif definiti fis-supplimenti rilevanti ta' dik il-Gwida.
         F'dawn il-linji gwida,
         
                     —
                  
                  
                     It-TAQSIMA 2 tistabbilixxi l-kunċett ġenerali ta' diliġenza dovuta fil-ktajjen tal-provvista ta' minerali li joriġinaw minn żoni affettwati minn kunflitti u żoni ta' riskju għoli u l-passi li għandhom jieħdu l-kumpaniji biex jidentifikaw u jindirizaw ir-riskji assoċjati mal-provenjenza ta' landa, tantalu, tungstenu u deheb.
                  
               
                     —
                  
                  
                     It-TAQSIMA 3 tispjega l-elementi ewlenin tad-definizzjoni ta' żoni affettwati mill-kunflitti u ta' riskju għoli għall-finijiet tar-Regolament.
                  
               
                     —
                  
                  
                     It-TAQSIMA 4 telenka informazzjoni minn sorsi miftuħa biex tgħin lill-kumpaniji jidentifikaw żoni affettwati minn kunflitti u żoni ta' riskju għoli u riskji oħrajn.
                  
               
                     —
                  
                  
                     It-TAQSIMA 5 tipprovdi informazzjoni dwar indikaturi oħrajn ta' riskji potenzjali (jew “senjalazzjonijiet ta' allarm”) fil-katina tal-provvista tal-minerali fir-rigward tal-postijiet, il-fornituri u ċ-ċirkostanzi mhux normali ta' operazzjonijiet ta' kummerċ.
                  
               Dawn il-linji gwida huma mfassla biex jgħinu lill-importaturi tal-UE jwettqu d-diliġenza dovuta tal-katina tal-provvista tagħhom. Huma mingħajr preġudizzju għar-Regolament (UE) 2017/821 u mhumiex legalment vinkolanti.
         Barra minn hekk, għandu jiġi nnotat li skont l-Artikolu 14(2) tar-Regolament, il-Kummissjoni Ewropea (sussegwentement) se tibbaża ruħha fuq esperti esterni li jipprovdu lista indikattiva, mhux eżawrjenti, aġġornata regolarment ta' żoni affettwati minn kunflitti u ta' riskju għoli. Il-lista se tkun ibbażata fuq l-analiżi tal-esperti esterni ta' dawn il-linji gwida u l-informazzjoni eżistenti minn, fost l-oħrajn, il-gvernijiet, l-organizzazzjonijiet internazzjonali, l-istituzzjonijiet akkademiċi u l-iskemi ta' diliġenza dovuta tal-ktajjen ta' provvista.
         2.   DILIĠENZA DOVUTA FIL-KATINA TAL-PROVVISTA TAL-MINERALI — KUNĊETT ĠENERALI U PASSI
         
         2.1.   Il-kunċett ta' diliġenza dovuta bbażata fuq ir-riskju
         
         F'żoni affettwati mill-kunflitti u żoni ta' riskju għoli, il-kumpaniji involuti fl-estrazzjoni, l-ipproċessar u l-kummerċ tal-minerali għandhom il-potenzjal li jiġġeneraw dħul, tkabbir u prosperità, li jsostnu l-għajxien u jrawmu l-iżvilupp lokali. F'sitwazzjonijiet bħal dawn, il-kumpaniji jistgħu wkoll ikunu f'riskju li jikkontribwixxu jew ikunu assoċjati ma' impatti negattivi sinfikanti assoċjati mal-attivitajiet tagħhom jew mad-deċiżjonijiet ta' provenjenza, inklużi kunflitti armati u abbużi serji tad-drittijiet tal-bniedem. F'din il-perspettiva, biex jiġi żgurat li l-kumpaniji ma jikkontribixxux b'mod intenzjonat jew mhux intenzjonat (jew ma jibqgħux ikunu) assoċjati ma' dawn l-impatti negattivi, huma għandhom iwettqu d-diliġenza dovuta bbażata fuq ir-riskju bħala parti minn proċess kontinwu, proattiv u reattiv li tkun integrata bis-sħiħ fis-sistema ta' ġestjoni tagħhom.
         Ġeneralment, id-diliġenza dovuta bbażata fuq ir-riskju tirreferi għall-passi li l-kumpaniji jeħtieġ li jieħdu biex jidentifikaw u jindirizzaw riskji potenzjali fil-katina tal-provvista tal-minerali tagħhom sabiex jipprevjenu jew jimmitigaw kwalunkwe kontribuzzjoni għal impatti negattivi relatati mal-estrazzjoni, il-produzzjoni, in-negozjar, l-ipproċessar, l-immaniġġjar u l-esportazzjoni ta' minerali assoċjati ma' żoni affettwati minn kunflitti u żoni ta' riskju għoli. Ir-riskji huma ddefiniti b'rabta mal-impatti potenzjalment negattivi tal-operazzjonijiet ta' kumpanija, li jirriżultaw mill-attivitajiet proprji ta' kumpanija jew li jistgħu jkunu marbuta direttament mar-relazzjonijiet kummerċjali ta' din ma' partijiet terzi, inklużi fornituri u entitajiet oħra fil-katina ta' provvista. L-impatti negattivi jistgħu jinkludu ħsara lin-nies (jiġifieri impatti esterni), ħsara reputazzjonali jew responsabbiltà legali għall-kumpanija (jiġifieri impatti interni), jew it-tnejn li huma.
         Il-kumpaniji jistgħu jiffaċċjaw riskji fil-ktajjen tal-provvista tal-minerali tagħom għax iċ-ċirkostanzi marbutin mal-estrazzjoni, il-produzzjoni, in-negozjar, l-immaniġġjar jew l-esportazzjoni tal-minerali, fin-natura tagħhom stess, għandhom riskju ogħla ta' impatti negattivi sinifikanti, bħall-finanzjament ta' kunflitti jew l-alimentar, l-iffaċilitar jew it-tgħarriq tal-kundizzjonijiet tal-kunflitti (kif deskritt fl-Anness II tal-Gwida tal-OECD dwar id-Diliġenza Dovuta u s-supplimenti tagħha).
         Minħabba dawn ir-riskji, il-kumpaniji għandhom jagħmlu sforzi bona fide biex jidentifikaw u jivvalutaw ir-riskji relatati mal-post, mal-fornitur jew ċirkostanzjali u jimplimentaw miżuri ta' diliġenza dovuta adatti għar-rekwiżiti speċifiċi ta' riskji bħal dawn. Id-diliġenza dovuta tista' tgħin ukoll biex il-kumpaniji jiżguraw li qed josservaw id-dritt internazzjonali u jikkonformaw mal-liġijiet domestiċi, inklużi dawk li jirregolaw il-kummerċ illegali ta' riżorsi minerali, kif ukoll is-sanzjonijiet tan-NU u d-Deċiżjonijiet tal-UE bbażati fuq it-Trattat tal-Unjoni Ewropea (TUE) u t-Trattat dwar il-Funzjonament tal-Unjoni Ewropea (TFUE), partikolarment miżuri restrittivi skont l-Artikolu 215 TFUE.
         L-objettiv kumplessiv tar-Regolament, li huwa bbażat fuq il-prinċipji stabbiliti fil-Gwida tal-OECD, huwa li jippermetti l-iżvilupp ta' ktajjen tal-provvista tal-minerali sikuri, trasparenti u verifikabbli u li jiżgura, jiffaċilita u jippromwovi l-importazzjoni responsabbli fl-UE ta' minerali u metalli minn żoni affettwati minn kunflitti u żoni ta' riskju għoli mingħajr ma jikkontribwixxi għal kunflitti armati u abbużi assoċjati tad-drittijiet tal-bniedem, filwaqt li b'hekk jikkontribwixxi għall-iżvilupp ekonomiku u l-għajxien tal-komunitajiet lokali.
         2.2.   Diliġenza dovuta — qafas b'ħames passi
         
         Id-diliġenza dovuta bbażata fuq ir-riskju kif rakkomandata mill-Gwida tal-OECD dwar id-Diliġenza Dovuta hija bbażata fuq il-ħames passi li ġejjin, li kollha huma previsti mir-Regolament.
         Il-kumpaniji fil-katina tal-provvista għandhom:
         
                     —
                  
                  
                     
                        Jistabbilixxu sistema ta' ġestjoni b'saħħitha u jadottaw u jikkomunikaw b'mod ċar mal-fornituri u mal-pubbliku l-politika tagħhom għall-minerali u l-metalli li potenzjalment joriġinaw minn żoni affettwati mill-kunflitti u żoni ta' riskju għoli. Dan jinkludi l-identifikazzjoni taċ-ċirkustanzi fattwali involuti fl-estrazzjoni, fit-trasport, fl-immaniġġjar, fin-negozjar, fl-ipproċessar, fit-tidwib, fir-raffinar u fl-illigar, fil-manifattura jew fil-bejgħ ta' prodotti li fihom minerali minn żoni affettwati mill-kunflitti u żoni ta' riskju għoli. (L-Artikolu 4 tar-Regolament)
                  
               
                     —
                  
                  
                     
                        Jidentifikaw u jivvalutaw kull riskju reali jew potenzjali fil-katina ta' provvista (3). (L-Artikolu 5(1)(a) tar-Regolament)
                  
               
                     —
                  
                  
                     
                        Jiddiżinjaw u jimplimentaw strateġija biex iwieġbu għar-riskji identifikati sabiex dawn jiġu prevenuti jew mitigati billi jiġi adottat u implimentat pjan ta' ġestjoni tar-riskji. Dan jista' jirriżulta fid-deċiżjoni li jitkompla l-kummerċ matul l-isforzi ta' mitigazzjoni tar-riskju, li l-kummerċ jiġi sospiż b'mod temporanju filwaqt li jitwettqu sforzi kontinwi ta' mitigazzjoni tar-riskju jew li tintemm ir-rabta' ma' fornitur wara tentattivi falluti għall-mitigazzjoni tar-riskju jew jekk il-fornitur ikun qed jikkommetti abbużi serji tad-drittijiet tal-bniedem (eż. l-agħar forom tax-xogħol tat-tfal, xogħol furzat u tortura) jew jipprovdi appoġġ dirett jew indirett lil gruppi armati mhux statali. (L-Artikolu 5(1)(b) tar-Regolament)
                  
               
                     —
                  
                  
                     
                        Iwettqu jew jiksbu verifiki permezz ta' parti terza indipendenti tal-attivitajiet, il-proċessi u s-sistemi tal-kumpanija użati għall-implimentazzjoni tad-diliġenza dovuta fil-katina tal-provvista f'punti identifikati tal-katina ta' provvista, b'mod partikolari rigward il-prattiki ta' diliġenza dovuta tal-funderiji u r-raffineriji. (L-Artikolu 6 tar-Regolament)
                  
               
                     —
                  
                  
                     
                        Jirrapportaw pubblikament dwar il-politiki u l-prattiki ta' diliġenza dovuta tal-katina tal-provvista sabiex jiġġeneraw fiduċja pubblika fil-miżuri li qed jieħdu l-kumpaniji. (L-Artikolu 7 tar-Regolament)
                  
               3.   FEHIM TAD-DEFINIZZJONI TA' ŻONI AFFETTWATI MINN KUNFLITTI U ŻONI TA' RISKJU GĦOLI
         
         Id-definizzjoni ta' żoni affettwati minn kunflitti u żoni ta' riskju għoli li ġiet applikata fir-Regolament hija konformi mal-Gwida tal-OECD dwar id-Diliġenza Dovuta dwar dak li jikkaratterizza żoni bħal dawn u hija mingħajr preġudizzju għall-pożizzjoni tal-UE dwar x'jista' jikkostitwixxi żoni affettwati minn kunflitti u żoni ta' riskju għoli barra mill-kuntest tar-Regolament. Hija prevista biss għall-iskop tad-diliġenza dovuta tal-katina ta' provvista fir-rigward tal-metalli u l-minerali fl-ambitu tar-Regoalment u hija mfassla biex tkun prattika, bir-reqqa u li tinftiehem faċilment mill-kumpaniji.
         Definizzjoni ta' żoni affettwati minn kunflitti u żoni ta' riskju għoli fir-Regolament (l-Artikolu 2(f)):
         
            “Żoni fi stat ta' kunflitt armat jew żoni fraġli wara l-kunflitt kif ukoll żoni b'governanza u sigurtà dgħajfa jew ineżistenti, bħalma huma stati falluti, u l-ksur mifrux u sistematiku tal-liġi internazzjonali, inklużi abbużi tad-drittijiet tal-bniedem.”
         
         Din id-definizzjoni ssegwi xi prinċipji ewlenin stabbiliti fid-dritt internazzjonali, inklużi “stat ta' kunflitt armat”, “żoni fraġli wara l-kunflitt” u “stati falluti”. Dawn il-prinċipji huma illustrati u spjegati aktar hawn taħt biex jiġi ffaċilitat il-fehim prattiku tagħhom bħala parti mill-ġestjoni responsabbli tal-katina ta' provvista mill-kumpaniji.
         Barra minn hekk, dawn il-prinċipji ewlenin għandhom jippermettu tqabbil faċli ma' informazzjoni minn sorsi miftuħa dwar is-sitwazzjoni fuq il-post f'żoni affettwati minn kunflitti u żoni ta' riskju għoli, u jassistu lil kumpaniji b'identifikazzjoni iktar wiesgħa tar-riskji fil-katina ta' provvista tagħhom u tal-impatt potenzjali tal-operazzjonijiet tagħhom (ara t-taqsima 4).
         Għandu jiġi mfakkar li d-diliġenza dovuta tal-katina ta' provvista prevista fir-Regolament — kif ukoll fil-Gwida tal-OECD dwar id-Diliġenza Dovuta — hija marbuta mal-identifikazzjoni u l-valutazzjoni tar-riskji tal-impatti negattivi ta' ċerti operazzjonijiet kummerċjali u relazzjonijiet relatati ma' metalli u minerali li joriġinaw minn żoni affettwati minn kunflitti u żoni ta' riskju għoli (li jistgħu jkunu sub-nazzjonali) jew li jkunu qed jiġu trasportati fihom. L-informazzjoni relatata mal-pajjiż tista' tipprovdi informazzjoni kuntestwali biex tidentifika l-livell ġenerali ta' diliġenza meħtieġ.
         
                     Element ewlieni tad-definizzjoni
                  
                  
                     Spjega
                  
               
                     Stat ta' kunflitt armat
                  
                  
                     
                        Il-preżenza ta' kunflitt armat, vjolenza jew riskji oħra ta' dannu għan-nies, kif deskritti skont id-dritt umanitarju internazzjonali, li jirregola l-kondotta ta' kunflitt armat minn kumbattenti. Il-kunflitt armat jista' jkun ta' diversi tipi, bħal kunflitt ta' karattru internazzjonali jew mhux internazzjonali, li jista' jinvolvi żewġ stati jew aktar, jew jista' jikkonsisti fi gwerer ta' liberazzjoni, jew f'rewwixti, fi gwerer ċivili, eċċ.
                     Gwida speċifika dwar “l-istat ta' kunflitt armat” hija pprovduta fil-Konvenzjonijiet ta' Ġinevra tal-1949 u tinkludi l-każijiet kollha ta' gwerra ddikjarata jew ta' kwalunkwe kunflitt armat ieħor li jistgħu jirriżultaw bejn żewġ Partijiet jew aktar, anki jekk l-istat ta' gwerra ma jiġix rikonoxxut minn xi wieħed minnhom; il-każijiet kollha ta' okkupazzjoni parzjali jew totali tat-territorji ta' Parti, anki jekk l-okkupazzjoni msemija ma tiltaqa' ma ebda reżistenza armata. Skont il-Protokoll II (1977) addizzjonali għall-Konvenzjonijiet ta' Ġinevra tal-1949, huma ma japplikawx għal sitwazzjonijiet ta' disturbi u tensjonijiet interni bħal irvellijiet, atti iżolati u sporadiċi ta' vjolenza u atti oħrajn ta' natura simili.
                  
               
                     Żoni fraġli wara l-kunflitt
                     Żoni b'governanza u sigurtà dgħajfa, bħal stati falluti, u ksur mifrux u sistematiku tad-dritt internazzjonali, inklużi abbużi tad-drittijiet tal-bniedem.
                  
                  
                     
                        Żoni fraġli wara l-kunflitt huma żoni b'waqfien ta' ostilitajiet attivi u li huma fi stat ta' fraġiltà, li jfisser li r-reġjun jew l-istat għandu kapaċità dgħajfa li jwettaq funzjonijiet ta' governanza bażiċi u huwa nieqes mill-abbiltà li jiżviluppa relazzjonijiet reċiprokament kostruttivi fis-soċjetà minħabba stat kunflittwali preċedenti. Żoni bħal dawn huma iktar vulnerabbli għal xokkijiet interni jew esterni bħal kriżijiet ekonomiċi jew diżastri naturali. F'każijiet bħal dawn, bħal f'każijiet koperti mill-paragrafu sussegwenti tad-definizzjoni (jiġifieri żoni b'governanza u sigurtà dgħajfa jew ineżistenti), l-operaturi eknomiċi jenħtieġ li jaċċertaw li hemm jew dgħufija istituzzjonali jew nuqqas ta' governanza u ksur mifrux u sistematiku tal-liġi internazzjonali u abbużi tad-drittijiet tal-bniedem sabiex jiddeterminaw li ż-żona hija affettwata minn kunflitti u ta' riskju għoli. B'hekk, il-kundizzjoni tal-ksur tad-dritt internazzjonali hija waħda kumulattiva għall-kundizzjonijiet ta' żoni fraġli wara l-kunflitt u żoni b'governanza u sigurtà dgħajfa jew ineżistenti. Dwar dan tal-aħħar, l-assenza ta' proċedura formali ta' liċenzjar għall-estrazzjoni tista', pereżempju, tikkostitwixxi evidenza ta' nuqqas ta' governanza.
                  
               
                     Stati falluti
                  
                  
                     “Stat fallut”juri sitwazzjoni ta' dgħufija istituzzjonali estrema. Stat fallut jinvolvi implożjoni ta' strutturi ta' setgħa u awtorità, kollass tal-liġi u tal-ordni pubbliku u n-nuqqas ta' istituzzjonijiet kapaċi li jirrappreżentaw l-istat.
                  
               4.   INFORMAZZJONI MINN SORSI MIFTUĦA BIEX JIĠU IDENTIFIKATI ŻONI AFFETTWATI MINN KUNFLITTI U ŻONI TA' RISKJU GĦOLI
         
         Din it-taqsima tinkludi lista indikattiva, mhux eżawrjenti ta' informazzjoni rilevanti minn sorsi miftuħa biex tgħin lill-kumpaniji jidentifikaw żoni affettwati minn kunflitti u żoni ta' riskju għoli. Billi jifhmu l-kuntest nazzjonali u reġjonali, kif ukoll ir-riskji potenzjali involuti fiż-żoni li joperaw fihom jew fejn ikollhom il-provenjenza tas-sors tagħhom, il-kumpaniji se jkunu f'pożizzjoni li jfasslu aħjar l-isforzi ta' diliġenza dovuta tagħhom kif xieraq. Informazzjoni speċifika għall-pajjiż iktar ġenerali bħal din tista' wkoll tkun ta' benefiċċju fil-valutazzjoni tal-plawżibbiltà ta' allegazzjonijiet ta' mġiba ħażina.
         L-informazzjoni minn sorsi miftuħa elenkata hija miġbura skont l-elementi ewlenin stipulati fid-definizzjoni ta' żoni affettwati minn kunflitti u żoni ta' riskju (ara t-taqsima 3):
         
                     —
                  
                  
                     KUNFLITT — tippermetti l-valutazzjoni ta' jekk żona hijiex “stat ta' kunflitt armat” jew żona “fraġli wara l-kunflitt”.
                  
               
                     —
                  
                  
                     GOVERNANZA — tippermetti l-valutazzjoni tal-estent sa fejn żoni b'governanza u sigurtà dgħajfa jew ineżistenti.
                  
               
                     —
                  
                  
                     DRITTIJIET TAL-BNIEDEM — tippermetti l-valutazzjoni dwar jekk żona hijiex affettwata minn ksur mifrux u sistematiku tal-liġi internazzjonali, inklużi abbużi mid-drittijiet tal-bniedem (4).
                  
               Barra minn hekk, il-lista pprovduta fit-taqsima 4.2 tinkludi sorsi ta' informazzjoni dwar riżorsi minerali, għall-kuntest.
         4.1.   Kif l-aħjar tuża s-sorsi tal-informazzjoni
         
         Is-sorsi ta' informazzjoni elenkati huma ta' natura kummerċjali, jiġifieri ma jeħtiġux ħlasijiet ta' abbonament jew xi kontribuzzjoni finanzjarja. Il-kumpaniji għandhom jikkunsidraw jekk dawk is-sorsi jipprovdux informazzjoni aġġornata waqt li jużawhom. Ir-Regolament jistabbilixxi li minbarra dawn il-linji gwida, il-Kummissjoni Ewropea għandha tibbaża fuq esperti esterni li jipprovdu lista indikattiva, mhux eżawrjenti, regolarment aġġornata ta' żoni affettwati minn kunflitti u żoni ta' riskju għoli. Is-servizzi tal-Kummissjoni Ewropea, flimkien ma' esperti esterni bħal dawn, se jiżguraw li jaġġornaw b'mod xieraq il-lista tas-sorsi tal-informazzjoni biex jiżguraw ir-rilevanza kontinwa tagħha.
         
            Sorsi addizzjonali ta' natura aktar ġenerali (uħud minnhom mhumiex imsemmija espliċitament fil-lista ta' hawn taħt) li huma utli li jiġu kkonsultati fi stħarriġ ġeoloġiku b'informazzjoni dwar riżorsi minerali (Stħarriġ Ġeoloġiku Brittaniku u tal-Istati Uniti), is-Sistema ta' Informazzjoni dwar il-Materja Prima tal-Kummissjoni Ewropea, is-siti web ta' organizzazzjonijiet ewlenin dwar din il-kwistjoni bħar-Rapporti tal-Pajjiżi tad-Dipartiment Statali tal-Istati Uniti (Governanza u Drittijiet tal-Bniedem), rapporti ppublikati mill-aġenziji differenti tan-NU (inklużi l-Kunsill tad-Drittijiet tal-Bniedem, UNHCR, OHCHR, UNICEF, UNDP, ILO, u IOM) u organizzazzjonijiet oħra rilevanti tas-soċjetà ċivili, pereżempju Amnesty International, Global Witness, Human Rights Watch u IMPACT ( li qabel kienet is-Sħubija bejn l-Afrika u l-Kanada). Is-siti web ta' organizzazzjonijiet u sorsi tal-informazzjoni oħrajn bħall-Kumitat Internazzjonali tas-Salib l-Aħmar, l-Indiċi ta' Governanza ta' Riżorsi Naturali, l-Indiċi Globali tal-Paċi, eċċ. jistgħu jiġu kkonsultati wkoll mill-kumpaniji għal informazzjoni aktar topika, bbażata fuq l-aħbarijiet.
         Ikun utli wkoll li jiġu kkonsultati sorsi nazzjonali jew reġjonali. Għalkemm xi drabi huwa aktar diffili li wieħed jaċċessahom, sorsi nazzjonali/reġjonali jippermettu li jsir rieżami aktar fil-fond tas-sitwazzjoni f'żona speċifika meta mqabbla mal-informazzjoni aggregata dwar il-pajjiż.
         Il-kumpaniji li jikkonsultaw dawn is-sorsi jistgħu jipproċedu kif ġej:
         
                     1.
                  
                  
                     Fuq il-bażi tal-informazzjoni tal-katina tal-provvista miżmuma fis-sistema ta' ġestjoni tagħhom (pass 1 mill-qafas ta' ħames passi, ara t-taqsima 2), il-kumpaniji għandhom l-ewwel jipprovaw jidentifikaw iż-żoni ġeografiċi ta' provenjenza ta' minerali, negozjar, immaniġġjar u trasport bil-għan li jifhmu l-kuntest li fih iseħħu l-attivitajiet tal-estrazzjoni u kummerċjali u jidentifikaw ir-riskji relatati.
                  
               
                     2.
                  
                  
                     Għal dan il-għan, il-kumpaniji jistgħu jikkonsultaw is-sorsi miftuħa (jiġifieri sorsi analitiċi, mapep/tabelli u aħbarijiet) elenkati hawn taħt li jkopru t-tliet elementi prinċipali tad-definizzjoni ta' żoni affettwati minn kunflitti u ta' riskju għoli (jiġifieri kunflitt, governanza u drittijiet tal-bniedem) biex jifhmu l-kuntest politiku u ta' sigurta, u jidentifikaw u jivvalutaw ir-riskji potenzjali ta' impatti negattivi tal-katina tal-provvista tagħhom mal-politika tal-katina ta' provvista tagħhom, li jridu jkunu konsistenti mal-Anness II tal-Gwida tal-OECD, u s-“senjalazzjonijiet ta' allarm” stabbiliti fis-supplimenti tagħha.
                  
               
                     3.
                  
                  
                     F'każ li s-sorsi elenkati hawn taħt jipprovdu informazzjoni kontradittorja jew inkonklużiva, il-kumpaniji għandhom jużaw kawtela qabel ma jneħħu żona minn proċeduri ta' diliġenza dovuta msaħħa. Għandu jerġa' jiġi enfasizzat li r-responsabbiltà tad-diliġenza dovuta hija marbuta mal-identifikazzjoni u l-indirizzar tar-riskji reali jew potenzjali sabiex jiġu pprevenuti jew mitigati l-impatti avversi ta' operazzjonijiet f'relazzjonijiet partikolari ta' provenjenza, kummerċ u relazzjonijiet kummerċjali kif ukoll ċirkostanzi oħrajn assoċjati mal-attivitajiet tal-kumpaniji u mhux biss mal-pajjiż jew iż-żona ta' oriġini tal-mineral.
                  
               
                     4.
                  
                  
                     Is-sorsi elenkati hawn taħt huma aġġornati b'perjodiċità li tvarja u filwaqt li jkunu rilevanti, jistgħu ma jkunux dejjem preċiżi. Għalhekk, għandhom jintużaw flimkien u biż-żieda ta' sorsi kumplimentari kif xieraq. Ladarba l-lista indikattiva, mhux eżawrjenti u aġġornata regolarment imsemmija hawn fuq ta' żoni affettwati minn kunflitti u ta' riskju għoli li trid tiġi pprovduta minn esperti esterni tkun disponibbli, hija se tipprovdi sors addizzjonali ta' informazzjoni.
                  
               4.2.   Lista ta' sorsi tal-informazzjoni miftuħa
         
         
                     Tematika
                  
                  
                     Kopertura
                  
                  
                     Sorsi miftuħa
                  
                  
                     Kontenut tas-sorsi
                  
               
                     KUNFLITT
                  
                  
                     Globali
                  
                  
                     Sorsi analitiċi
                  
               
                     Heidelberg Conflict Barometer
                     http://www.hiik.de/?lang=en/
                  
                  
                     Analiżi tal-kunflitti globali l-aktar riċenti fil-forma ta' testi u grafiċi; kapitli separati reġjonali u ta' pajjiżi individwali
                  
               
                     Geneva Academy Rule of Law in Armed Conflicts
                     http://www.rulac.org/
                  
                  
                     Rapportar tal-bażijiet tad-data u tal-analiżi dwar l-implimentazzjoni tad-dritt internazzjonali f'kunflitti armati madwar id-dinja (kopertura globali u deskrizzjonijiet fil-qosor)
                  
               
                     Assessment Capacities Project — Global Emergency Overview
                     https://www.acaps.org/countries/
                  
                  
                     Mappa tad-dinja u analiżi speċifika għall-pajjiżi li jipprovdu deskrizzjoni u analiżi tal-pajjiżi f'“sitwazzjoni preokkupanti”, “kriżi umanitarja”, u “kriżi umanitarja serja”.
                  
               
                     Mapep jew tabelli
                  
               
                     Uppsala Conflict Data Programme — Georeferenced Event Dataset
                     http://www.ucdp.uu.se/ged/
                  
                  
                     Mappa interattiva ta' każijiet ta' vjolenza organizzata bbażata fuq sorsi tal-aħbarijiet; inklużi l-imwiet, it-tip ta' vjolenza (bbażata fuq l-istat, mhux statali, unilaterali), l-utent jista' jiffoka fuq avvenimenti speċifiċi.
                  
               
                     CrisisWatch
                     http://www.crisisgroup.org
                  
                  
                     Is-sitwazzjoni attwali fil-maġġorparti tas-sitwazzjonijiet sinifikanti ta' kunflitt/kunflitt potenzjali fid-dinja; mappa interattiva u bażi tad-data li jippermettu li tiġi vvalutata s-sitwazzjoni f'ċerti każijiet ta' pajjiżi 2003-2018.
                  
               
                     Global Peace Index
                     http://www.visionofhumanity.org
                  
                  
                     Mappa interattiva li tkejjel il-paċi globali skont indikaturi kwalitattivi u kwantitattivi (uffiċjali tas-sigurtà u pulizija, instabbiltà politika, kunflitt organizzat, persunal ta' servizzi armati, eċċ.).
                  
               
                     Episodji Maġġuri ta' Vjolenza Politika
                     http://www.systemicpeace.org
                  
                  
                     Mapep u tabelli li jelenkaw pereżempju episodji ta' kunflitt armat (inklużi l-vittmi) fid-dinja bejn l-1946 u l-2017.
                  
               
                     Reġjonali
                  
                  
                     Armed Conflict Location and Event Data
                     http://www.acleddata.com/
                  
                  
                     Rapporti u analiżi tat-tendenzi tal-kunflitti, inklużi aġġornamenti kull xahar dwar il-vjolenza politika fl-Afrika, fil-Lvant Nofsani u fl-Asja bbażati fuq data f'ħin reali, u analiżi tad-dinamika kurrenti u storika fl-Istati speċifiċi.
                  
               
                     International Peace Information Service — Conflict Mapping
                     http://ipisresearch.be/
                  
                  
                     Mapep tar-Repubblika Demokratika tal-Kongo (kunflitt/minerali ta' kunflitt), tar-Repubblika Ċentru-Afrikana, tas-Sudan-Sudan t'Isfel (żoni kontestati, inċidenti, riżorsi naturali, edukazzjoni, vjolenza komunitarja, vjolenza intrastatali u interstatali); analiżi tal-mapep hija pprovduta.
                  
               
                     International Tin Association
                     https://www.internationaltin.org/
                     http://www.itsci.org/
                  
                  
                     L-Inizjattiva Tin Supply Chain (iTSCi) tipprovdi rapporti ta' valutazzjoni dwar is-sitwazzjoni tas-sigurtà tas-siti tal-minjieri fir-Rwanda, fil-provinċji tal-Lvant tar-Repubblika Demokratika tal-Kongo, fil-Burundi u fl-Uganda.
                  
               
                     Kunflitti ta' Estrazzjoni fl-Amerika Latina
                     http://ejatlas.org/featured/mining-latam
                  
                  
                     L-atlas tal-ġustizzja ambjentali jiddokumenta u jikkataloga l-kunflitti soċjali relatati ma' kwistjonijiet ambjentali u jinkludi informazzjoni kontestwali.
                  
               
                     GOVERNANZA
                  
                  
                     Globali
                  
                  
                     Indikaturi Globali tal-Governanza (Worldwide Governance Indicators)
                     http://info.worldbank.org/governance/wgi
                  
                  
                     Sett ta' data ta' indikaturi aggregati u individwali aġġornati ta' governanza għal pajjiżi speċifiċi, sitt dimensjonijiet ta' governanza; rapporti tad-data skont il-pajjiż jiġbru fil-qosor l-indikaturi għal kull pajjiż.
                  
               
                     Fragile States Index
                     http://ffp.statesindex.org
                  
                  
                     Indiċi li jiffoka fuq l-indikaturi tar-riskju, bbażati fuq artikli u rapporti tal-aħbarijiet.
                  
               
                     Indiċi dwar il-Perċezzjoni tal-Korruzzjoni
                     http://www.transparency.org/research/cpi/overview
                  
                  
                     Indiċi dwar il-perċezzjoni tal-korruzzjoni fil-pajjiżi.
                  
               
                     National Resource Governance Institute
                     https://resourcegovernance.org/
                  
                  
                     Informazzjoni speċifika għall-pajjiż u analiżi komparattiva dwar kwistjonijiet relatati mal-governanza tar-riżorsi naturali.
                  
               
                     DRITTIJIET TAL-BNIEDEM
                  
                  
                     Globali
                  
                  
                     Ir-Riżoluzzjonijiet tal-Kunsill tas-Sigurtà tan-Nazzjonijiet Uniti (KSNU)
                     http://www.un.org/en/sc/documents/resolutions
                  
                  
                     Ir-Riżoluzzjonijiet KSNU jipprovdu deskrizzjoni utli tas-sitwazzjoni politika u ta' sigurtà f'pajjiżi ta' tħassib fuq bażi annwali.
                  
               
                     Il-Kunsill tad-Drittijiet tal-Bniedem
                     http://www.ohchr.org/EN/HRBodies/HRC/Pages/AboutCouncil.aspx
                  
                  
                     Eżamijiet perjodiċi universali.
                  
               
                     L-Uffiċċju tal-Kummissarju Għoli tan-Nazzjonijiet Uniti għar-Refuġjati
                     http://www.ohchr.org/EN/pages/home.aspx
                  
                  
                     Informazzjoni speċifika għall-pajjiż dwar kwistjonijiet ta' drittijiet tal-bniedem.
                  
               
                     Programm ta' Żvilupp tan-Nazzjonijiet Uniti — Indikaturi Internazzjonali tal-Iżvilupp Uman — Profili tal-Pajjiżi
                     http://hdr.undp.org/en/countries
                  
                  
                     Rapporti annwali tal-pajjiżi dwar il-prattiki tad-drittijiet tal-bniedem speċifiċi għall-pajjiżi, kopertura globali.
                  
               
                     Amnesty International
                     https://www.amnesty.org/en/countries/
                  
                  
                      
                  
               
                     Global Witness
                     https://www.globalwitness.org/en-gb/
                  
                  
                      
                  
               
                     Human Rights Watch
                     https://www.hrw.org/
                  
                  
                      
                  
               
                     Mines and Communities
                     http://www.minesandcommunities.org/
                  
                  
                     Artikli u analiżijiet tal-aħbarijiet dwar l-estrazzjoni fid-dinja u l-impatti tagħha; klassifikati skont it-tema, il-pajjiż, il-kumpanija u l-minerali.
                  
               
                     RIŻORSI MINERALI U PRODUZZJONI
                  
                  
                     Globali
                  
                  
                     British Geological Survey
                     https://www.bgs.ac.uk/mineralsuk/statistics/worldStatistics.html
                  
                  
                     Rapporti tal-pajjiżi dwar l-istatistika u l-informazzjoni dwar il-minerali fid-dinja.
                  
               
                     Stħarriġ Ġeoloġiku tal-Istati Uniti
                     http://minerals.usgs.gov/minerals/pubs/country/
                  
                  
                     Rapporti tal-pajjiżi dwar l-istatistika u l-informazzjoni dwar il-minerali fid-dinja.
                  
               
                     EU Raw Materials Information System
                     http://rmis.jrc.ec.europa.eu/
                  
                  
                     Informazzjoni dwar il-produzzjoni, il-flussi kummerċjali u l-politika relatati mal-materja prima.
                  
               Apparti s-sorsi miftuħa tal-informazzjoni msemmija hawn fuq, huwa mistenni li l-OECD tipprovdi informazzjoni addizzjonali dwar ir-rilevanza li jiġu identifikati żoni affettwati minn kunflitti u żoni ta' riskju għoli (http://www.oecd.org/corporate/mne/mining.htm). Ir-riskji relatati ma' kriżijiet umanitarji u diżastri jistgħu ukoll jipprovdu informazzjoni kuntestwali u jindikaw żoni fejn jistgħu jinħolqu kunflitti armati. F'dan ir-rigward, INFORM huwa sors utli (proġett kollaborattiv bejn il-Kumitat Permanenti Interaġenziji u l-Kummissjoni Ewropea; http://www.inform-index.org). Strument utli ieħor f'dan ir-rigward huwa l-Global Conflict Risk index (bażi ta' evidenza ta' sors miftuħ biex tapoġġa t-teħid ta' deċiżjonijiet dwar riskji ta' kunflitti fit-tul, żviluppata miċ-Ċentru Konġunt tar-Riċerka tal-Kummissjoni Ewropea; http://conflictrisk.jrc.ec.europa.eu/).
         Barra minn hekk, il-Kummissjoni Ewropea se tqiegħed għad-dispożizzjoni l-appoġġ lill-SMEs biex tgħinhom idaħħlu fis-seħħ u jimplimentaw politiki dwar il-provenzjenza responsabbli tal-minerali permezz tal-programm COSME, li huwa mistenni li parzjalment ikun jirrigwarda l-identifikazzjoni ta' żoni affettwati minn kunflitt u żoni ta' riskju għoli skont ir-Regolament (UE) 2017/821.
         5.   VALUTAZZJONI TAR-RISKJU TA' KTAJJEN TAL-PROVVISTA MINERALI — “SENJALAZZJONIJIET TA' ALLARM” GĦAL DILIĠENZA DOVUTA MSAĦĦA
         
         5.1.   Introduzzjoni għas-senjalazzjonijiet ta' allarm u kunsiderazzjonijiet ġenerali
         
         Il-proċess ta' diliġenza dovuta stabbilit mir-Regolament u l-Gwida tal-OECD dwar id-Diliġenza Dovuta għal Ktajjen ta' Provvista Responsabbli tal-Minerali minn Żoni Affettwati mill-Kunflitti u Żoni ta' Riskju Għoli mhuwiex limitat għall-identifikazzjoni u l-mitgazzjoni tar-riskji fir-rigward tal-oriġini u t-trasport ta' minerali f'żoni affettwati minn kunflitti u ta' riskju għoli. Fil-fatt, il-kumpaniji għandhom jikkunsidraw u jipprovdu informazzjoni dwar ir-riskji skont il-Gwida tal-OECD dwar id-Diliġenza Dovuta fir-rigward tan-negozjar, l-immaniġġjar u l-esportazzjoni ta' minerali matul il-katina ta' provvista upstream, u ċirkostanzi mhux tas-soltu.
         Għal dan il-għan, is-supplimenti tal-Gwida tal-OECD dwar id-Diliġenza Dovuta jipprovdu lista tal-hekk imsejħa sitwazzjonijiet ta' “senjalazzjoni ta' allarm” li jiskattaw il-ħtieġa għal diliġenza dovuta msaħħa, inkluż il-ġbir ta' informazzjoni addizzjonali permezz tas-sistema ta' ġestjoni tal-kumpanija, b'mod partikolari s-sitwazzjonijiet li ġejjin:
         
                     A.
                  
                  
                     
                        Postijiet issenjalati b'allarm li joriġinaw u jittranżitaw minnhom il-minerali:
                     
                     
                                 —
                              
                              
                                 Meta l-minerali joriġinaw minn żoni affettwati minn kunflitti u żoni ta' riskju għoli jew ikunu għaddew minnhom waqt it-trasport;
                              
                           
                                 —
                              
                              
                                 Meta l-minerali huma ddikjarati li joriġinaw minn pajjiż fejn hu magħruf jew raġonevolment suspettat li l-minerali minn żoni affettwati mill-kunflitti u żoni ta' riskju għoli jittranżitaw minnu.
                              
                           
                                 —
                              
                              
                                 Meta l-minerali huma ddikjarati li joriġinaw minn pajjiż li għandu riżorsi minerali jew ħażniet magħrufa, riżorsi probabbli jew livelli ta' produzzjoni mistennija limitati tal-mineral inkwistjoni (jiġifieri l-volumi ddikjarati tal-minerali minn dak il-pajjiż jisbqu r-riżorsi minerali magħrufa tiegħu jew il-livelli ta' produzzjoni mistennija tiegħu).
                                 F'kull waħda minn dawn il-kunsiderazzjonijiet “issenjalati b'allarm” ibbażati fuq il-post, b'mod partikolari f'sitwazzjonijiet ta' governanza dgħajfa jew ineżistenti, ir-riskju jiżdied meta l-liġijiet kontra l-ħasil tal-flus, il-liġijiet kontra l-korruzzjoni, il-kontrolli doganali u l-liġijiet rilevanti l-oħra dwar is-sorveljanza tal-gvern ikunu ftit li xejn infurzati; meta jitħaddmu sistemi bankarji informali, u l-flus kontanti jintużaw b'mod estensiv.
                              
                           
               
                     B.
                  
                  
                     
                        Senjalazzjonijiet ta' allarm dwar il-fornituri
                     
                     
                                 —
                              
                              
                                 Meta l-fornituri ta' kumpanija jew kumpaniji upstream magħrufa oħra joperaw f'wieħed minn dawn il-postijiet issenjalati b'allarm msemmija hawn fuq, li joriġinaw u jittranżitaw minnhom minerali, jew għandhom interessi azzjonarji jew oħrajn fil-fornituri tal-minerali minn wieħed mill-postijiet issenjalati b'allarm msemmija hawn fuq, li joriġinaw jew jittranżitaw minnhom il-minerali.
                              
                           
                                 —
                              
                              
                                 Meta jkun magħruf li l-fornituri tal-kumpanija jew kumpaniji upstream magħrufa oħra jkunu ġabu minerali minn post issenjalat b'allarm li joriġinaw u jittranżitaw minnu l-minerali fl-aħħar tnax-il xahar.
                              
                           
                                 —
                              
                              
                                 Għad-deheb: meta d-deheb hu ddikjarat li joriġina minn sorsi riċiklabbli/ta' ruttam jew imħallta u ġie rfinat f'pajjiż li fih hu magħruf jew raġonevolment issuspettat li t-tranżitu tad-deheb jgħaddi minn żoni affettwati mill-kunflitti u żoni ta' riskju għoli.
                              
                           
               
                     C.
                  
                  
                     
                        Ċirkustanzi ssenjalati b'allarm:
                     
                     
                                 —
                              
                              
                                 Meta anomaliji jew ċirkustanzi mhux tas-soltu jiġu identifikati bl-informazzjoni miġbura mis-sistema ta' ġestjoni tal-kumpanija li twassal għal suspett raġonevoli li l-minerali jistgħu jikkontribwixxu għal kunflitt jew għal abbużi serji assoċjati mal-estrazzjoni, mat-trasport jew man-negozjar tagħhom.
                              
                           
               5.2.   Identifikazzjoni ta' senjalazzjonijiet ta' allarm u l-iżgurar ta' diliġenza dovuta xierqa
         
         Wara li jiġu identifikati s-“senjalazzjonijiet ta' allarm” stabbiliti fit-taqsima 5.1 bħala parti mill-valutazzjoni tar-riskju tal-kumpanija, il-kumpaniji għandhom iwettqu analiżi fil-fond tal-kuntest ta' dawn is-“senjalazzjonijiet ta' allarm” kollha billi jiġbru informazzjoni addizzjonali permezz tas-sistema ta' ġestjoni tal-kumpanija u jiżguraw li r-riskji korrispondenti jiġu kkunsidrati kif xieraq.
         Kif enfasizzat fil-Gwida tal-OECD dwar id-Diliġenza Dovuta, id-diliġenza hija approċċ ibbażat fuq ir-riskju u progressiv li permezz tiegħu il-kumpaniji jimplimentaw sistemi ta' ġestjoni u proċessi xierqa, jimmappjaw iċ-ċirkostanzi fattwali matul il-katina ta' provvista u jidentifikaw ir-riskji li jstgħu jwassluhom biex iwettqu diliġenza dovuta aktar b'saħħitha.
         Il-gwida li ġejja għandha tassisti lill-kumpaniji jiksbu l-informazzjoni rilevanti dwar sitwazzjonijiet ta' “senjalazzjoni ta' allarm” u jfasslu d-diliġenza dovuta tagħhom b'mod xieraq. Għandu jiġi nnotat li s-sorsi ta' informazzjoni pprovduti jiġu aġġornati b'rati differenti ta' perjodiċità u filwaqt li jkunu rilevanti mhux dejjem ikunu preċiżi għal kollox. Għalhekk, għandom jintużaw flimkien ma' sorsi komplimentari u biż-żieda tagħhom kif xieraq.
         
                     A.
                  
                  
                     
                        Postijiet issenjalati b'allarm li joriġinaw u jittranżitaw minnhom il-minerali:
                     
                     
                                 —
                              
                              
                                 
                                    Senjalazzjoni ta' allarm: Minerali li joriġinaw minn żoni affettwati minn kunflitti u żoni ta' riskju għoli
                                 
                                 Id-diliġenza dovuta msaħħa tiġi skattata meta l-minerali joriġinaw minn żoni affettwati minn kunflitti jew żoni ta' riskju għoli jew ikunu għaddew minn dawn iż-żoni waqt it-trasport. L-identifikazzjoni ta' żoni bħal dawn hija diskussa fit-taqsima 4 ta' dawn il-linji gwida.
                              
                           
                                 —
                              
                              
                                 
                                    Senjalazzjoni ta' allarm: Minerali ddikjarati li joriġinaw minn pajjiż fejn hu magħruf jew raġonevolment issuspettat li l-minerali jgħaddu minn żoni affettwati mill-kunflitti u żoni ta' riskju għoli.
                                 
                                 Il-kumpaniji għandhom jivvalutaw sa liema punt il-kwistjonijiet li ġejjin huma applikabbli:
                                 
                                             —
                                          
                                          
                                             Jeħtieġ li “l-governanza u kwistjonijiet oħra tal-pajjiż” jiġu rieżaminati sabiex jiġi identifikat il-punt sa fejn il-pajjiżi jew iż-żoni għandhom kontroll tal-fruntieri tagħhom u għandhom mekkaniżmi ta' infurzar interni xierqa fis-seħħ biex jiżguraw traċċabilità kredibbli u dokumentata tal-kummerċ tal-minerali biex jikumbattu r-riskji relatati mat-tranżitu f'każ ta' governanza dgħajfa.
                                             
                                                         Indikaturi
                                                      
                                                      
                                                         Sorsi tal-informazzjoni (5)
                                                         
                                                      
                                                   
                                                         
                                                                     —
                                                                  
                                                                  
                                                                     Il-pajjiż tal-oriġini ddikjarat għandu fruntieri permeabbli jew infurzar doganali dgħajjef għall-merkanzija.
                                                                  
                                                               
                                                      
                                                         
                                                                     —
                                                                  
                                                                  
                                                                     Ir-Riżoluzzjonijiet tal-Kunsill tas-Sigurtà tan-Nazzjonijiet Uniti (ara t-taqsima 4)
                                                                  
                                                               
                                                                     —
                                                                  
                                                                  
                                                                     Informazzjoni pprovduta mill-Ambaxxati Lokali, l-UE jew Delegazzjonijiet oħrajn
                                                                  
                                                               
                                                   
                                                         
                                                                     —
                                                                  
                                                                  
                                                                     Il-liġijiet kontra l-korruzzjoni huma infurzati b'mod dgħajjef u jeżistu każijiet rapportati ta' korruzzjoni fis-settur tal-minjieri u fil-kummerċ.
                                                                  
                                                               
                                                                     —
                                                                  
                                                                  
                                                                     Il-ġlieda kontra l-ħasil tal-flus jew liġijiet ta' sorveljanza tal-ibbankjar mhumiex fis-seħħ jew suffiċjentement fis-seħħ jew huma ftit li xejn infurzati.
                                                                  
                                                               
                                                                     —
                                                                  
                                                                  
                                                                     L-ekonomiji huma fil-biċċa l-kbira bbażati fuq flus kontanti, b'mod partikolari għall-kummerċ tal-minerali.
                                                                  
                                                               
                                                      
                                                         
                                                                     —
                                                                  
                                                                  
                                                                     Task Force ta' Azzjoni Finanzjarja (FATF)
                                                                     http://www.fatf-gafi.org/countries/
                                                                  
                                                               
                                                                     —
                                                                  
                                                                  
                                                                     Indiċi dwar il-Perċezzjoni tal-Korruzzjoni minn Transparency International
                                                                     http://www.transparency.org/research/cpi/overview
                                                                  
                                                               
                                                                     —
                                                                  
                                                                  
                                                                     Indikaturi Mondjali ta' Governanza mill-Bank Dinji
                                                                     http://info.worldbank.org/governance/wgi
                                                                  
                                                               
                                                                     —
                                                                  
                                                                  
                                                                     Rapporti ta' Global Financial Integrity
                                                                     http://www.gfintegrity.org/
                                                                  
                                                               
                                                                     —
                                                                  
                                                                  
                                                                     Ara t-taqsima 4 dwar il-“governanza” ta' dawn il-linji gwida
                                                                  
                                                               
                                                   
                                       
                                             —
                                          
                                          
                                             “Prossimità diretta, kwistjonijiet reġjonali u storiċi” jipprovdu informazzjoni dwar il-probabbiltà ta' dikjarazzjoni falza tal-oriġini permezz ta' kuntrabandu minn pajjiżi ġirien, pajjiżi b'rabtiet storiċi, jew pajjiżi li jipprovdu inċentivi tat-taxxa.
                                             
                                                         Indikaturi
                                                      
                                                      
                                                         Sorsi tal-informazzjoni
                                                      
                                                   
                                                         
                                                                     —
                                                                  
                                                                  
                                                                     Il-pajjiż ta' oriġini ddikjarat jinsab direttament fil-fruntieri ma' żoni fejn gruppi armati illegali, forzi ta-sigurtà pubblika jew organizzazzjonijiet kriminali huma involuti fil-produzzjoni minerali u l-kummerċ.
                                                                  
                                                               
                                                                     —
                                                                  
                                                                  
                                                                     Il-pajjiż tal-oriġini ddikjarat għandu rabtiet ekonomiċi ma' żoni affettwati minn kunflitt u żoni ta' riskju għoli u l-kummerċ illeċitu ta' minerali assoċjati tagħhom.
                                                                  
                                                               
                                                      
                                                         
                                                                     —
                                                                  
                                                                  
                                                                     Ir-Riżoluzzjonijiet tal-Kunsill tas-Sigurtà tan-Nazzjonijiet Uniti
                                                                  
                                                               
                                                                     —
                                                                  
                                                                  
                                                                     Ambaxxati Lokali, Delegazzjonijiet tal-UE
                                                                  
                                                               
                                                                     —
                                                                  
                                                                  
                                                                     Ara t-taqsima 4 dwar “kunflitt” f'dawn il-linji gwida
                                                                  
                                                               
                                                   
                                                         
                                                                     —
                                                                  
                                                                  
                                                                     Il-politika tat-tassazzjoni tal-pajjiż tal-oriġini twassal għal inċentivi għall-kuntrabandu ta' minerali lejn pajjiżi ta' tranżitu fejn il-materjali esportati mhumiex intaxxati, jew huma intaxxati b'rati ħafna aktar baxxi.
                                                                  
                                                               
                                                      
                                                         
                                                                     —
                                                                  
                                                                  
                                                                     Bażi tad-data tal-OECD għal restrizzjonijiet fuq l-esportazzjoni ta' materja prima
                                                                     http://www.oecd.org/tad/benefitlib/export-restrictions-raw-materials.htm
                                                                  
                                                               
                                                   
                                       
                           
                                 —
                              
                              
                                 
                                    Senjalazzjonijiet ta' allarm: Minerali ddikjarati li joriġinaw minn pajjiż li għandu riżervi/ħażniet magħrufa limitati jew livelli ta' produzzjoni mistennija li huma limitati
                                 
                                 Il-lista ta' kontroll ta' hawn taħt tistabbilixxi “Kwistjonijiet speċifiċi għal minerali u għall-katina ta' provvista”. Bħala parti mill-eżerċizzjoni ta' diliġenza dovuta tagħhom, il-kumpaniji għandhom jivverifikaw b'mod partikolari jekk il-pajjiż tal-oriġini ddikkjarat fil-fatt għandux riżorsi ġeoloġiċi magħrufa jew livelli ta' produzzjoni mistennija tal-mineral ikkonċernat. Bl-istess mod, il-kumpaniji għandhom jivvalutaw b'mod raġonevoli jekk l-oriġini ddikjarata tagħmilx sens mill-aspett ekonomiku — bħall-preżenza ta' swieq viċini u attraenti.
                                 
                                             Indikaturi
                                          
                                          
                                             Sorsi tal-informazzjoni
                                          
                                       
                                             
                                                         —
                                                      
                                                      
                                                         Il-pajjiż tal-oriġini ddikjarat għandu riżorsi minerali jew ħażniet magħrufa limitati, riżorsi probabbli jew livelli ta' produzzjoni previsti ta' minerali limitati, kif ukoll minerali b'karatteristiċi speċifiċi.
                                                      
                                                   
                                                         —
                                                      
                                                      
                                                         Il-pajjiż tal-oriġini ddikjarat għandu settur tal-minjieri kbir informali jew artiġjanali u fuq skala żgħira fejn ir-riskji assoċjati huma normalment ogħla.
                                                      
                                                   
                                          
                                             
                                                         —
                                                      
                                                      
                                                         British Geological Survey:
                                                         https://www.bgs.ac.uk/mineralsuk/statistics/worldStatistics.html
                                                      
                                                   
                                                         —
                                                      
                                                      
                                                         USGS U.S. Geological Survey:
                                                         http://minerals.usgs.gov/minerals/pubs/country/
                                                      
                                                   
                                                         —
                                                      
                                                      
                                                         Servizzi Ġeoloġiċi Nazzjonali fl-istati Membri tal-UE
                                                      
                                                   
                                                         —
                                                      
                                                      
                                                         Servizz Ġeoloġiku tal-allegat pajjiż ta' oriġini.
                                                      
                                                   
                                       
                           
               
                     B.
                  
                  
                     
                        Senjalazzjonijiet ta' allarm dwar il-fornituri
                     
                     
                                 —
                              
                              
                                 
                                    Senjalazzjoni ta' allarm: Meta l-fornituri ta' kumpanija jew ta' kumpaniji upstream magħrufa oħrajn joperaw f'waħda mill-postijiet ta' oriġini u ta' tranżitu tal-minerali “ssenjalati b'allarm”, jew ikollhom partijiet ikkonċernati jew interessi oħra f'fornituri ta' minerali minn waħda mill-postijiet ta' oriġini jew ta' tranżitu tal-minerali “issenjalati b'allarm” u meta jkun magħruf li l-fornituri ta' kumpanija jew ta' kumpaniji upstream magħrufa oħrajn ġabu minerali minn post ta' oriġini u ta' tranżitu tal-minerali “issenjalat b'allarm” fl-aħħar tnax-il xahar.
                                 
                                 Din l-informazzjoni speċifika għall-fornitur għandha tirriżulta bażikament mid-data miġbura mill-kumpaniji permezz tal-implimentazzjoni tas-sistema ta' diliġenza dovuta tagħhom. Ladarba l-identità tal-fornitur ta' kumpanija jew ta' kumpanija upstream oħra tkun disponibbli, il-kumpaniji jipprovaw jivverifikaw jekk il-fornitur huwiex jopera f'lokazzjoni b'senjalazzjoni ta' allarm billi:
                                 
                                             —
                                          
                                          
                                             Ifittxu fl-internet għal informazzjoni ġenerika dwar il-fornitur imsemmi/il-kumpanija upstream, inklużi rapporti ta' gvernijiet u ta' organizzazzjonijiet internazzjonali (b'mod partikolari r-rapporti ta' Grupp ta' Esperti tan-NU) u r-rapporti minn media internazzjonali u lokali u l-organizzazzjonijiet tas-soċjetà ċivili b'mod iktar wiesa'.
                                          
                                       
                                             —
                                          
                                          
                                             L-iċċekkjar at' siti web korporattivi, u kwalunkwe rapport tad-diliġenza dovuta (pereżempju, ippreżentat lill-Kummissjoni tal-Iskambju tas-Sigurtà tal-Istati Uniti).
                                          
                                       
                                             —
                                          
                                          
                                             Iċċekkjar ta' listi tal-fundituri/tar-raffinaturi tal-iskemi ta' diliġenza dovuta eżistenti; u ladarba disponibbli l-lista li jmiss tal-Kummissjoni Ewropea ta' fundituri u raffinaturi responsabbli fid-dinja;
                                          
                                       
                                             —
                                          
                                          
                                             Ifittxu r-reġistru nazzjonali tal-kummerċ li jista' jipprovdi indikazzjonijiet dwar il-lokalizzazzjoni tal-kwartieri ġenerali u possibilment sussidjarji operattivi.
                                          
                                       Il-kumpaniji jistgħu jikkonsultaw reġistri tas-sjieda benefiċjarja meta jkunu disponibbli, kif ukoll rapporti tal-pajjiżi tal-Inizjattiva għat-Trasparenza tal-Industriji Estrattivi (EITI) (li fihom ammont dejjem akbar ta' informazzjoni dwar is-sjieda benefiċjarja ta' kumpaniji involuti fl-industrija estrattiva).
                              
                           
               
                     C.
                  
                  
                     
                        Ċirkustanzi ssenjalati b'allarm:
                     
                     
                                 —
                              
                              
                                 
                                    Senjalazzjoni ta' allarm: Meta anomaliji jew ċirkustanzi mhux tas-soltu jiġu identifikati bl-informazzjoni miġbura mis-sistema ta' ġestjoni tal-kumpanija li twassal għal suspett raġonevoli li l-minerali jistgħu jikkontribwixxu għal kunflitt jew għal abbużi serji assoċjati mal-estrazzjoni, mat-trasport jew man-negozjar tagħhom.
                                 
                                 Din l-informazzjoni speċifika għall-operazzjoni jew kważi kollha kemm hi riżultat tad-data miġbura mill-kumpaniji permezz tal-implimentazzjoni tad-diliġenza dovuta.
                                 L-anomaliji/iċ-ċirkostanzi jistgħu jieħdu diversi forom. Is-Suppliment tal-Gwida tal-OECD dwar id-Diliġenza Dovuta dwar id-deheb jipprovdi eżempju ta' jekk il-ġojjellerija li tintlibes f'pajjiż tipikament hija ta' 14k (58 %), wieħed għandu jiddubita minn offerta ta' ġojjellerija rriċiklata li tiddikjara kontenut ta' deheb ta' 90 %.
                                 Eżempji oħrajn jinkludu sitwazzjoni fejn fornitur upstream (jiġifieri esportatur lokali) jista' jżid mingħajr spjegazzjoni l-volum ta' materjal esportat tul perjodu ta' żmien qasir, u rapporti ta' serq frekwenti ta' riżorsi minerali f'reġjun fejn l-importatur Ewropew ikollu raġun biex jemmen li dan qed iġib minnhom.
                                 Eżempji oħra ta' “ċirkostanzi mhux tas-soltu” speċifikament fir-rigward tad-deheb (u ta' metalli prezzjużi oħra jinsabu fil-paragrafu 111 tal-Gwida bbażata fuq ir-riskju tat-Task Force ta' Azzjoni Finanzjarja għal negozjanti ta' metalli u ħaġar prezzjuż (6) kif ukoll fiċ-Ċentru ta' Analiżi tat-Tranżazzjonijiet Finanzjarji u r-Rapporti tar-rapport tal-Kanadaw dwar il-workbook ta' approċċ ibbażat fuq ir-Riskju għal Negozjanti ta' Metalli u Ħaġar Preżżjuż (7), eż.:
                                 
                                             —
                                          
                                          
                                             Klijent li ma kienx magħruf qabel jitlob li raffinatur jibdel id-deheb f'ingotti.
                                          
                                       
                                             —
                                          
                                          
                                             Il-purità tad-deheb, il-piż, l-oriġini u l-valur huma klassifikati ħażin fil-formoli ta' dikjarazzjoni doganali.
                                          
                                       
                                             —
                                          
                                          
                                             Persuni jew negozji mhux liċenzjati li jipproduċu u jikkummerċjalizzaw id-deheb.
                                          
                                       
                                             —
                                          
                                          
                                             Ingotti li għandhom karatteristiċi fiżiċi mhux konsistenti mal-istandards tal-industrija.
                                          
                                       
                           
               
            (1)  Kif stabbilit fl-Artikolu 2(l) tar-Regolament (UE) 2017/821, “importatur tal-Unjoni” tfisser kwalunkwe persuna fiżika jew ġuridika li tiddikjara l-minerali jew il-metalli għal rilaxx għal ċirkolazzjoni libera skont it-tifsira tal-Artikolu 201(1) tar-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1) jew kwalunkwe persuna fiżika jew ġuridika li f'isimha ssir dikjarazzjoni bħal din, kif tindika fl-elementi tad-data 3/15 u 3/16 skont l-Anness B tar-Regolament Delegat tal-Kummissjoni (UE) 2015/2446 tat-28 ta' Lulju 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta' regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni (ĠU L 343, 29.12.2015, p. 1).
         
            (2)  Il-Gwida tal-OECD dwar id-Diliġenza Dovuta għal Ktajjen ta' Provvista Responsabbli tal-Minerali minn Żoni Affettwati mill-Kunflitti u Żoni ta' Riskju Għoli (it-Tieni Edizzjoni, OECD, 2013) huwa l-qafas biex titwettaq id-diliġenza dovuta għall-ktajjen tal-provvista skont ir-Regolament (UE) 2017/821.
         
            (3)  Ir-riskji kif stabbiliti fl-Anness II tal-Gwida tal-OECD dwar id-Diliġenza Dovuta, inklużi r-riskji li ġew skattati minn “senjalazzjonijiet ta' allarm” kif iddefiniti fis-supplimenti tagħha.
         
            (4)  Għad-definizzjoni tad-drittijiet tal-bniedem, ara l-Konvenzjoni għall-Protezzjoni tad-Drittijiet tal-Bniedem u l-Libertajiet Fundamentali; https://www.echr.coe.int/Documents/Convention_ENG.pdf
         
            (5)  L-informazzjoni għandha tiġi aġġornata regolarment, kif xieraq
         
            (6)  http://www.fatf-gafi.org/media/fatf/documents/reports/RBA%20for%20Dealers%20in%20Precious%20Metal%20and%20Stones.pdf
         
            (7)  http://www.fintrac-canafe.gc.ca/guidance-directives/compliance-conformite/rba/rba-dpms-eng.asp